Tel jou woorde – Die tentoonstelling, die skape en die predikantsvrou | Maroela Media
Gebruiker Mari Brink stuur in die week ŉ noodroep: Bespreek asseblief die begrip “samestellende afleiding”. Dit gee ŉ groot gestry af! Laat ons nou eenmaal hierdie tameletjie (wat nooit een was nie) kou en klaar kou.
Die AWS erken ŉ sambreelterm “komplekse woord”. Hierdie term verwys na woorde wat bestaan uit “meer as een woorddeel of morfeem”. Om dit met ŉ baie eenvoudige voorbeeld te illustreer: Die woord vrou is ŉ simplekse woord (jy kan ook sê dis ŉ “ongelede woord”). Die woord vroue is ŉ komplekse (of “gelede”) woord. Woorde soos vroutjie, vroulik, vrouesake, vrouegerig, predikantsvrou, vroumensagtig, vrou-en-moeder-opvatting is alles komplekse woorde.
Samestellende samestellings. Daaroor het Milton Webber al ŉ volledige uiteensetting in sy blog “Die samestelling van samestellende samestellings” gegee. Dit is woorde soos enkelvroukanowedren of luihuisvrouresepte.
Die vyfde soort komplekse woord wat in die AWS gedefinieer word, is die afgeleide samestelling. Hierdie morfologiese bousel veroorsaak groot verwarring, soos Mari tereg aandui, want sommige grammatikabronne het gewone samestellings met afleidingsmorfeme ook in hierdie kategorie begin indruk. Dit is nie korrek nie. Samestellende afleidings is ŉ baie spesifieke soort taalbousel en is nie sommer net enige samestelling met ŉ afleidingsmorfeem nie.